Job het sy vriend Elifas goed geken. Hy het geweet – soos ons in die drie rondtes van gesprek deur die boek agterkom – dat Elifas graag “God speel” en homself aanmatig om sy eie woorde as dié van God te beskou, begrond net op sy eie ervaring van die lewe.
Elifas was dus heeltemal verkeerd in sy perspektief op die lewe, op Job, en op God. Job was reg, want deur by die regte adres sy klag uit te stort, het dit bevryding vir hom, en ironies genoeg, ook vir sy vriende gebring. In opdrag van die Here het “sy dienaar” Job vir hulle gebid. Dit is Job se gebed wat die Here verhoor het, sodat God hulle nie gestraf het vir hulle dwaasheid nie (Job 42:8).
En as jy sulke mense in jou lewe het, wat probeer om God te speel in jou lewe, hanteer dit soos Job. Net God is God, en deur sy Woord en Gees, sal Hy jou tot groter insig bring oor wat in jou lewe aan die gang is. Hy sal jou bevry en in sy seën rus gee.